SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV VÝROČNÁ SPRÁVA PROGRAMU SAPARD ZA ROK 2009 /* KOM/2010/0567 v konečnom znení */





[pic] | EURÓPSKA KOMISIA | Brusel, 18.10.2010 KOM(2010) 567 v konečnom znení SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV VÝROČNÁ SPRÁVA PROGRAMU SAPARD ZA ROK 2009 SEK(2010) 1202 SPRÁVA KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV VÝROČNÁ SPRÁVA PROGRAMU SAPARD ZA ROK 2009 1. ÚVOD Európska únia (EÚ) začala v roku 2000 posilňovať svoju predvstupovú pomoc na rozvoj vidieka pre desať kandidátskych krajín strednej a východnej Európy prostredníctvom vytvorenia programu Sapard – špeciálneho predvstupového programu pre poľnohospodárstvo a rozvoj vidieka. Na jeho vykonávanie sa zvolil osobitý prístup: vnútroštátne orgány v kandidátskych krajinách prevzali celú zodpovednosť prostredníctvom úplne „decentralizovaného riadenia“, čím sa umožnila realizácia programu Sapard. Jedným cieľom je vykonávať početné projekty malého rozsahu zamerané na rozvoj vidieka a druhým vytvoriť štruktúry, ktoré budú po pristúpení schopné uplatňovať acquis communautaire . Podrobné informácie o vykonávaní programu Sapard možno nájsť v predošlých výročných správach, ktoré boli uverejnené na webovej stránke Komisie http://ec.europa.eu/agriculture/external/enlarge/publi/index_en.htm. Táto správa sa zaoberá najmä vykonávaním a finančnou realizáciou programu Sapard v Bulharsku, Rumunsku a Chorvátsku, pretože programy Sapard ôsmich nových členských štátov (ČŠ), ktoré pristúpili k EÚ 1. mája 2004, sa už skončili. V priebehu roku 2004 prestali tieto členské štáty uzatvárať zmluvy na nové projekty v rámci vlastných programov Sapard a prešli na uzatváranie zmlúv v rámci povstupových programov rozvoja vidieka. Platby konečným príjemcom v rámci programov Sapard týchto členských štátov sa skončili ku koncu roku 2006 a Komisia uhradila konečné zostatky týchto programov v rokoch 2007 a 2008. Rumunsko a Bulharsko, ktoré pristúpili k EÚ 1. januára 2007, prestali uzatvárať zmluvy s konečnými príjemcami v rámci programu Sapard, a to Rumunsko 31. júla 2007 a Bulharsko 31. októbra 2007. Program kandidátskej krajiny Chorvátska bol schválený rozhodnutím Komisie 8. februára 2006. Rozhodnutím Komisie z 29. septembra 2006 o prenesení riadiacich právomocí dostalo Chorvátsko možnosť prijímať finančné prostriedky v rámci programu Sapard. Zmluvy s konečnými príjemcami v rámci tohto programu sa uzatvárali do augusta 2009. Posledné platby konečným príjemcom týchto troch programov sa uskutočnili do konca roka 2009 a žiadosti o platby konečného zostatku boli predložené Komisii koncom decembra 2009. Výročné správy programu Sapard sa vypracovali za roky 2000 až 2008. Keďže realizácia programu sa dokončila v roku 2009, ide o poslednú výročnú správu programu Sapard. 2. VYKONÁVANIE A RIADENIE PROGRAMU 2.1 Celkové výsledky finančnej realizácie[1] Vo výročnej správe programu Sapard za rok 2005 sa vyhodnotilo, či osem nových členských štátov, ktoré dokončili uzatváranie zmlúv, splnilo svoje ciele. Podobná analýza sa vypracovala pre Bulharsko a Rumunsko vo výročnej správe programu Sapard za rok 2007 po skončení uzatvárania zmlúv v týchto členských štátoch v roku 2007. Pokiaľ ide o Chorvátsko, v ktorom sa uzatváranie zmlúv a platby konečným príjemcom dokončili v roku 2009, výsledky vykonávania programu sú uvedené ďalej v texte. Keďže uzatváranie zmlúv s konečnými príjemcami v rámci programu Sapard sa v Bulharsku a Rumunsko skončilo v roku 2007, vykonávanie týchto programov v roku 2009 sa zameralo najmä na finančnú realizáciu a otázky kontroly. Chorvátsko však mohlo aj naďalej uzatvárať zmluvy s konečnými príjemcami na finančné prostriedky EÚ a skončilo uzatváranie zmlúv v auguste 2009. Ku koncu roku 2009 prostriedky pridelené prijímajúcim krajinám v rámci programu Sapard za roky 2000 až 2006 predstavovali celkovú sumu 2 890,3 milióna EUR, z ktorej bolo 1 334,1 milióna EUR pridelených ôsmim členským štátom, ktoré pristúpili k EÚ v roku 2004[2] a 1 556,2 milióna EUR Bulharsku, Rumunsku a Chorvátsku. Suma 2 890,3 milióna EUR je o 45,7 milióna EUR nižšia ako v predchádzajúcom roku, čo bolo dôsledkom zrušenia viazanosti finančných prostriedkov uskutočneného v roku 2009 v prípade bulharského programu. V období od roku 2000 do roku 2009 Komisia reálne vyplatila celkovú sumu 2 700,5 milióna EUR[3], čo predstavuje 99,6 %[4] z celkovej sumy pridelenej ôsmim novým členským štátom a 88,2 %4 zo sumy pridelenej Bulharsku, Rumunsku a Chorvátsku. Platby, ktoré Komisia uhradila v roku 2009, dosiahli sumu 254,1 milióna EUR, pričom sa týkali iba Bulharska, Rumunska a Chorvátska. Miera finančnej realizácie na konci roka 2009 vo výške 88,2 % je zlepšením v porovnaní so stavom na konci roka 2008, keď sa finančná implementácia spomalila v dôsledku problémov s kontrolou v Bulharsku a Rumunsku a nízkej absorpcie príjemcami v Chorvátsku. Miery realizácie boli v prípade týchto krajín na konci roka 2006 46 %, v roku 2007 62 % a v roku 2008 69,8 %. 2.2 Zmluvne uzatvorené projekty a finančná realizácia[5] 2.2.1 Osem nových členských štátov Počet zmluvne uzatvorených projektov v ôsmich nových členských štátoch bol viac ako 34 000, čo zodpovedá príspevku Spoločenstva vo výške 1 448 miliónov EUR. Miery finančnej realizácie programov dosahujú 100 %, s výnimkou lotyšského programu, ktorého miera finančnej realizácie je 95 %4. 2.2.2 Rumunsko[6] K 31. júlu 2007, teda ku dňu, kedy Rumunsko prestalo uzatvárať zmluvy s konečnými príjemcami, bola zmluvná suma 1 132 miliónov EUR. Koncom roka 2009 sa zmluvná suma znížila na približne 1 023 miliónov EUR finančných prostriedkov z EÚ na približne 4 400 schválených a dokončených projektov, v porovnaní so sumou 1 066 miliónov EUR finančných prostriedkov z EÚ k 31. 12. 2008. Zníženie zmluvnej sumy od roku 2007 o takmer 10 % je v dôsledku zrušených projektov. Tri najväčšie opatrenia, „Investície do poľnohospodárskych podnikov“, „Spracovanie a odbyt poľnohospodárskych a rybárskych výrobkov“ a „Investície do vidieckej infraštruktúry“ predstavujúce približne 88 % zo zmluvnej sumy vyčlenenej na program zahŕňali takmer 3 200 schválených a dokončených projektov. Ku koncu roka 2009 platby, vrátane zálohových platieb pre Rumunsko, realizované od začatia programu dosiahli sumu 1 030,7 milióna EUR alebo 88,9 %4 sumy vyčlenenej pre program Sapard. 2.2.3 Bulharsko 6 K 31. októbru 2007, teda ku dňu, kedy Bulharsko prestalo uzatvárať zmluvy s konečnými príjemcami, bola zmluvná suma 458 miliónov EUR. Koncom roka 2009 sa zmluvná suma znížila na približne 346 miliónov EUR finančných prostriedkov z EÚ na viac ako 2 600 schválených a dokončených projektov, v porovnaní so sumou 376 miliónov EUR finančných prostriedkov z EÚ na viac ako 2700 projektov k 31. 12. 2008. Zníženie zmluvnej sumy od roku 2007 o takmer 25 % je v dôsledku zrušených projektov. Tri najväčšie opatrenia, „Investície do poľnohospodárskych podnikov“, „Spracovanie a odbyt poľnohospodárskych a rybárskych výrobkov“, vrátane čiastkového opatrenia „Veľkoobchodné trhy“ a „Rozvoj a diverzifikácia hospodárskych činností“ , predstavovali 82 % z celkovej zmluvnej sumy vyčlenenej na program s viac ako 2 200 schválenými a dokončenými projektmi. Nízke čerpanie finančných prostriedkov merané ku koncu roku 2007 a počas roku 2008 viedlo k zrušeniu viazanosti finančných prostriedkov EÚ vo výške 27,6 milióna EUR v roku 2008 a vo výške 45,7 milióna EUR v roku 2009, čím sa celková suma pôvodne vyčlenená na program znížila o 16 % zo 444,7 milióna EUR na 371,4 milióna EUR. Ku koncu roka 2009 platby, vrátane zálohových platieb pre Bulharsko realizovaných od začatia programu, dosiahli sumu 327,6 milióna EUR alebo 88,2 %4 zo sumy nakoniec vyčlenenej pre program Sapard. V porovnaní s pôvodne vyčlenenou sumou 444,7 milióna EUR je miera realizácie 73,6 %. 2.2.4 Chorvátsko 6 Program Sapard Chorvátska prijatý vo februári 2006, s prenesením riadiacich právomocí v septembri 2006, získal finančné prostriedky vo výške 25 miliónov EUR na základe jedinej ročnej dohody o financovaní (AFA – Annual Financing Agreement) na rok 2006. Táto suma bola poskytnutá opatreniam „Investície do poľnohospodárskych podnikov“ (34 %), „Spracovanie a odbyt poľnohospodárskych a rybárskych výrobkov“ (66 %). Uzatváranie zmlúv na finančné prostriedky z EÚ s konečnými príjemcami prebiehalo do augusta 2009 a zmluvná suma na konci roka 2009 bola približne 12,7 milióna EUR, čo predstavuje 51 % sumy vyčlenenej na program. Koncom roka 2009 bolo schválených a dokončených 37 projektov. Platby, ktoré Komisia vyplatila Chorvátsku od začatia programu, dosiahli sumu 14,0 miliónov EUR, vrátane zálohových platieb vo výške 7,2 milióna EUR, čo predstavuje 55,8 %4 zo sumy vyčlenenej na program Sapard. Jediný program s kvótou finančnej pomoci schválený na konci programovacieho obdobia rokov 2000 až 2006 umožnil Chorvátsku vytvoriť inštitúcie a administratívnu kapacitu pre riadenie finančných prostriedkov EÚ. Napriek vynaloženému úsiliu sa mu však podarilo absorbovať iba polovicu vyčlenených finančných prostriedkov. Skúsenosti získané v rámci programu Sapard prispeli k príprave a vykonávaniu predvstupovej pomoci pre rozvoj vidieka poskytnutej v rámci programu IPARD, ktorý bol schválený začiatkom roka 2008. 2.2.5 Žiadosť o konečnú platbu Koncom decembra 2009 boli Komisii predložené žiadosti o vyplatenie konečného zostatku programov Bulharska, Rumunska a Chorvátska. Výsledkom porovnania výdavkov vykázaných EÚ s pôvodným príspevkom EÚ vyčleneným na programy sú tieto miery finančnej realizácie: 72 % v prípade Bulharska, 87 % v prípade Rumunska a 48 % v prípade Chorvátska. V dôsledku toho zostali sumy pre programy nevyužité, a to vo výške 123 miliónov EUR v prípade Bulharska, 152 miliónov EUR v prípade Rumunska a 13 miliónov EUR v prípade Chorvátska. Okrem toho, keďže tieto sumy, ktoré už Komisia vyplatila na tieto programy, vrátane zálohových platieb, presahujú vykázané výdavky, záporný konečný zostatok týchto programov bude predmetom vymáhania zo strany Komisie. Na základe vykázaných súm sú sumy konečného zostatku, ktoré sa majú vymáhať, predbežne vypočítané na približne 5,9 milióna EUR v prípade Bulharska, 23,3 milióna EUR v prípade Rumunska a 1,9 milióna EUR v prípade Chorvátska. Sumy konečných zostatkov však stále podliehajú overeniu, schváleniu účtovných závierok a schváleniu prostredníctvom rozhodnutia Komisie. 2.2.6 Pákový faktor Celková suma verejných finančných prostriedkov vyplatených konečným príjemcom, ktorá bola nakoniec vykázaná v rámci všetkých programov Sapard na konci roka 2009, je 3 564 miliónov EUR, z čoho príspevok Spoločenstva predstavuje 2 669 miliónov EUR. Keďže veľkú časť investícií zrealizovaných v rámci programu Sapard tvoria investície prinášajúce zisk, ktoré sú do výšky 50 % podporované z verejných finančných prostriedkov, celkový priamy vplyv podpory Spoločenstva v rámci nástroja Sapard, vrátane súkromného financovania, preto predstavuje celkovú sumu približne 6 378 miliónov EUR vo forme investícií a služieb. V dôsledku toho každé euro poskytnuté Spoločenstvom v rámci programu Sapard prináša investíciu vo výške 2,39 EUR. Jednotlivé pákové faktory programov Bulharska, Rumunska a Chorvátska boli 2,79 EUR v prípade Bulharska, 1,97 EUR v prípade Rumunska a 2,70 EUR v prípade Chorvátska. Keďže investície do infraštruktúry vidieka, ktoré nezahŕňajú súkromné príspevky, predstavujú 45 % celkových výdavkov vykázaných na rumunský program, pákový faktor tohto programu je značne nižší, ako pákové faktory Bulharska a Chorvátska. 3. MONITOROVANIE A PRÁVNE ASPEKTY Počas roka 2009 EÚ naďalej úzko spolupracovala s prijímajúcimi krajinami, s Bulharskom, Rumunskom a Chorvátskom, pri monitorovaní a hodnotení. Okrem priebežného monitorovania sa počas roka 2009 konali štyri stretnutia monitorovacích výborov, jedno pre Bulharsko, jedno pre Rumunsko a dve pre Chorvátsko. V decembri 2008 Komisia predĺžila lehotu na zrušenie viazanosti finančných prostriedkov o jeden rok na „n+3“ v prípade AFA na rok 2006 podpísaných s Bulharskom, Rumunskom a Chorvátskom od konca roku 2008 do konca roka 2009 s cieľom poskytnúť týmto krajinám možnosť zvýšiť absorpciu prostredníctvom vykonania platieb do konca roku 2009 na projekty uzatvorené v rámci programu Sapard. Rozhodnutie Komisie, ktorým sa mení a dopĺňa program Bulharska, bolo prijaté v roku 2009[7]. Toto rozhodnutie sa týkalo úpravy finančnej tabuľky s cieľom zohľadniť zrušenie viazanosti finančných prostriedkov vo výške 45,7 milióna EUR z ročnej dohody o financovaní (AFA) na rok 2005. Časť viazanej sumy, ktorá nebola vynaložená do konca roka 2008, bola teda uvoľnená na základe pravidla o zrušení viazanosti finančných prostriedkov „n+3“. Pokiaľ ide o Rumunsko a Chorvátsko, neprijali sa žiadne rozhodnutia Komisie, ktorými sa upravujú programy. 4. ČINNOSTI SÚVISIACE S PRENESENÍM RIADIACICH PRÁVOMOCÍ, AUDITMI A KONTROLAMI 4.1 Aktualizácia vo veci prenesenia riadiacich právomocí v prípade pomoci a monitorovacích misií[8] V prípade programu Sapard sa uistenie získava zo systému riadenia a kontroly programov, ktorý bol vytvorený v súlade so zásadami v rámci poľnohospodárskych fondov aj príslušnými ustanoveniami nariadenia o rozpočtových pravidlách, ktoré sa týkajú vonkajšej pomoci. Je založené na decentralizovanom prístupe so šiestimi hlavnými znakmi: - agentúry Sapard zriadené a schválené každou žiadajúcou krajinou zodpovedné za vykonávanie programov, - rozhodnutie o prenesení riadiacich právomocí vydané Komisiou, - pravidlá kontrol ex-ante, ktoré majú vykonávať agentúry Sapard v prípade 100 % všetkých projektov a súvisiacich platieb pred schválením projektu a pred každou platbou, - pravidlá kontrol ex-post, ktoré majú vykonávať agentúry Sapard v prípade všetkých projektov do 5 rokov od vyplatenia konečnej platby projektu, - overenie účtovných závierok agentúr Sapard nezávislými audítormi, - postup zúčtovania zložený z dvoch krokov: postup ročného finančného zúčtovania, v rámci ktorého sa stanovuje výška výdavkov uskutočnených agentúrami Sapard počas predchádzajúceho rozpočtového roka, ktoré sa uznávajú za výdavky, ktoré možno účtovať z finančných prostriedkov programu Sapard, a overenie súladu, v rámci ktorého sa vylúči financovanie, ktoré sa uskutočnilo bez dodržania platných pravidiel. V roku 2009 sa neuskutočnila žiadna misia zameraná na prenesenie právomocí v oblasti auditu a v tejto súvislosti sa nevydalo žiadne rozhodnutie Komisie. Podľa nariadenia (ES) č. 2222/2000 Komisia monitoruje aj nepretržité dodržiavanie podmienok a ustanovení uvedeného nariadenia, vrátane prílohy k nemu. Na tomto základe sa v decembri 2009 uskutočnila jedna monitorovacia misia v Chorvátsku. Vzhľadom na výsledky týchto kontrol sa zdá, že kritériá akreditácie sa vo všeobecnosti dodržiavajú. Je potrebné uviesť, že vzhľadom na rozsah tejto misie neboli projekty analyzované vo všetkých detailoch, najmä pokiaľ ide o oprávnenosť, a že môžu podliehať ďalším preskúmaniam súladu. 4.2 Akčné plány a obnovenie úhrad Bulharsku a Rumunsku v roku 2009 Ako bolo opísané vo výročnej správe programu Sapard za rok 2008, po zisteniach v rámci misií uskutočnených v roku 2008 v Bulharsku a Rumunsku boli vnútroštátne orgány oboch krajín požiadané prostredníctvom listov zaslaných v júni 2008 v prípade Bulharska a v júli 2008 v prípade Rumunska, aby vypracovali akčný plán na nápravu nedostatkov v oblasti kontroly a aby informovali Komisiu o vykonaní takéhoto plánu. Tieto krajiny boli informované aj o tom, že Komisia prerušila uhrádzanie vykázaných výdavkov, pokiaľ ide o tri dôležité opatrenia v prípade Bulharska a všetky opatrenia v prípade Rumunska, až riadneho vykonania ich akčných plánov. V roku 2009 Komisia naďalej dôkladne monitorovala vykonávanie akčných plánov. Komisia analyzovala ďalšie získané informácie, ktoré svedčia o tom, že ďalšia práca, ktorú požadovala Komisia od agentúry a audítorského orgánu, bola uskutočnená a oznámená dohodnutým spôsobom. Vyžiadali sa ďalšie informácie a na základe nich a záveru nezávislých audítorských orgánov, že akčné plány sa vykonali, sa obnovilo uhrádzanie vykázaných výdavkov v prípade Rumunska v júli 2009 a v prípade Bulharska v septembri 2009. Pozri aj ďalšie informácie v časti 4.4 ďalej v texte. 4.3 Rozhodnutia o schválení účtovných závierok Podľa požiadaviek stanovených v nariadení (ES) č. 2222/2000 musí Komisia schváliť účtovnú(-é) závierku(-y) agentúr Sapard, ktoré boli zriadené v kandidátskych krajinách. Na tomto základe Komisia prijala 30. septembra 2009 rozhodnutie, ktorým sa schvaľujú účtovné závierky Chorvátska za rok 2008. Vzhľadom na skúmanie doplňujúcich informácií, ktoré boli vyžiadané od Rumunska a Bulharska, sa v uvedenom štádiu nemohlo prijať rozhodnutie o schválení účtovných závierok týchto krajín za rozpočtový rok 2008. Je potrebné tiež uviesť, že rozhodnutie o schválení účtovnej závierky týkajúcej sa účtovnej závierky Rumunska za rok 2007 je z podobných dôvodov stále otvorené. 4.4 Zhoda zúčtovania V roku 2009 Komisia uskutočnila dve misie týkajúce sa zhody s cieľom skontrolovať výdavky v rámci programu Sapard, jednu v Rumunsku v novembri a jednu v Bulharsku v decembri. Počas týchto audítorských misií sa preskúmal nový systém riadenia, kontroly a sankcií pre príslušné opatrenia financované v rámci programu Sapard. Misie nasledovali aj po uskutočnení akčných plánov v súvislosti s príslušnými opatreniami a dospeli k záveru, že systém riadenia, kontroly a sankcií sa zlepšil v porovnaní s minulosťou a že akčný plán sa uskutočnil. V rámci misie sa však zistili aj určité ďalšie nedostatky, a to pokiaľ ide o administratívne kontroly aj kontroly na mieste. 4.4.1 Rumunsko V prípade Rumunska sa uskutočnený audit zhody zameral na opatrenia „Spracovanie a odbyt poľnohospodárskych a rybárskych výrobkov“, „Rozvoj a zlepšovanie infraštruktúry vidieka“, „Investície do poľnohospodárskych podnikov“ a „Diverzifikácia hospodárskych činností“. Realizácia akčného plánu požadovaná od rumunských orgánov sa ďalej sledovala aj prostredníctvom overenia súborov a kontrol na mieste v rámci vybraných opatrení a ďalších testov. Uskutočnili sa najmä kontroly s cieľom získať uistenie, že systém kontroly sa vykonával v súlade so schválenými postupmi a že sa kontroly uskutočnili podľa požadovaných noriem. Hlavné zistenia sa týkali kontrol na mieste ako súčasť dohľadu zo strany agentúry Sapard, dôkazov a dokumentácie v správach z kontrol uskutočnených meraní a riadenia databázy referenčných cien. 4.4.2 Bulharsko V prípade Bulharska sa uskutočnený audit zhody zameral na opatrenia „Investície do poľnohospodárskych podnikov“, „Spracovanie a odbyt poľnohospodárskych a rybárskych výrobkov“, „Diverzifikácia hospodárskych činností poskytujúcich alternatívny príjem“, „Obnova a rozvoj dedín“, „Ochrana a zachovanie dedičstva vidieka a kultúrnych tradícií“ a „Rozvoj a zlepšovanie infraštruktúry vidieka“. Realizácia akčného plánu požadovaná od bulharských orgánov sa ďalej sledovala aj prostredníctvom overenia súborov a kontrol na mieste v rámci vybraných opatrení a ďalších testov. Hlavné zistenia sa týkali nedostatku údajov v kontrolnom zozname pre kontroly na mieste, pokiaľ ide o spôsob, akým sa vykonali merania, a chýbajúcej dokumentácie v správach z kontrol. Výsledky auditov zhody, napríklad, možnosť finančných opráv príslušných výdavkov, sa posúdia na konci postupov overenia účtovnej závierky. 4.5 Informácie o nezrovnalostiach a podvodoch Povinnosť oznamovať zistené nezrovnalosti je stanovená v oddiele F viacročnej dohody o financovaní podpísanej s prijímajúcimi krajinami. V roku 2009[9] bolo úradu OLAF doručených 367 prvých oznámení a 667 aktualizovaných oznámení o nezrovnalostiach zistených v rámci programu Sapard v 9 členských štátoch a kandidátskej krajine Chorvátsko. Počet správ sa v porovnaní s rokom 2008 zvýšil o 59 %. Najvyšší počet správ prišiel z Bulharska, Rumunska a Poľska. Tendencie v oblasti oznamovania nezrovnalostí sa menia. Bulharsko vykázalo zvýšenie počtu oznámených prípadov z 56 v roku 2008 na 250 v roku 2009, Poľsko malé zvýšenie o 2 %, zatiaľ čo Rumunsko vykazuje zníženie o 42 %, Maďarsko uvádza pokles o 36 % a Chorvátsko neoznámilo žiadne nové prípady. Finančný príspevok EÚ v rámci programov Sapard oznámený ako neoprávnený sa v roku 2009 zvýšil o 103 % v porovnaní s rokom 2008 a suma, ktorá sa má vymáhať, sa zvýšila o 139 %. Najvyššia suma sa má vymáhať od Bulharska. Prípady údajného podvodu oznámilo iba Bulharsko, Rumunsko, Maďarsko a Poľsko. Tvoria 77 % prípadov v roku 2009 v Bulharsku, 14 % prípadov v Maďarsku, 5 % prípadov v Rumunsku a 2 % v Poľsku. Najčastejšími spôsobmi zisťovania v roku 2009 boli „audit“ (21 % všetkých prípadov), „kontrola dokumentov“ (15 %), „vnútroštátna administratívna alebo finančná kontrola“ (15 %) a „spolupráca medzi útvarmi“ (11 %). Najčastejšími druhmi nezrovnalostí v roku 2009 boli „falšované podporné dokumenty“ (29 % prípadov), „nedodržiavanie ďalších predpisov/zmluvných podmienok“ (13 %) a „porušovanie pravidiel verejného obstarávania“ (11 %). Najväčšia zmena v porovnaní s rokom 2008 sa zaznamenala v podiele prípadov, v ktorých išlo o „falšované podporné dokumenty“, t. j. z 18 % na 29 %. Všetky tieto prípady oznámilo Bulharsko. Počas roka 2009 úrad OLAF naďalej vyšetroval závažné prípady podvodu a nezrovnalostí podľa opatrenia SAPARD „Spracovanie a odbyt poľnohospodárskych a rybárskych výrobkov“, a to v Bulharsku aj Rumunsku. Vyšetrovania úradu OLAF odhalili jasné dôkazy o systematickom podvode v mnohých projektoch financovaných v rámci programu SAPARD. Tieto dôkazy boli postúpené príslušným súdnym orgánom a platobným agentúram, aby prijali primerané opatrenia (súdne vyšetrovanie a finančné vymáhanie). Koncom roka 2009 úrad OLAF pokračoval vo vyšetrovaní mnohých projektov financovaných v rámci programu SAPARD v Bulharsku a Rumunsku a ich počet sa v skutočnosti zvýšil. 5. PRECHOD K PROGRAMOM ZAMERANÝM NA ROZVOJ VIDIEKA A NÁSTROJU PREDVSTUPOVEJ POMOCI (IPA) V nariadení Komisie (ES) č. 447/2004 sú stanovené pravidlá na uľahčenie prechodu od podpory v rámci programu Sapard k financovaniu po pristúpení zo záručnej sekcie Európskeho poľnohospodárskeho usmerňovacieho a záručného fondu (EAGGF). Po pristúpení a po zastavení uzatvárania zmlúv s konečnými príjemcami by nové členské štáty, ktoré pristúpili k EÚ v roku 2004, mohli zahrnúť platby projektov, v prípade ktorých sa rozpočtové prostriedky v rámci programu Sapard vyčerpali alebo boli nedostatočné, do programov rozvoja vidieka na obdobie rokov 2004 až 2006. Túto možnosť využili všetky krajiny okrem Estónska a Lotyšska. Na základe podmienok nariadenia Komisie (ES) č. 248/2007 by sa nesplatené viacročné záväzky prijaté v rámci programov Sapard Bulharska a Rumunska, pokiaľ ide o zalesňovanie, skupiny výrobcov alebo agro-environmentálne schémy, mohli pokryť z programov rozvoja vidieka na obdobie rokov 2007 až 2013 a financovať z Európskeho poľnohospodárskeho fondu pre rozvoj vidieka (EPFRV). Ďalšia predvstupová pomoc na obdobie rokov 2007 až 2013 sa poskytla Chorvátsku 25. februára 2008, kedy Komisia schválila program Chorvátska zameraný na rozvoj poľnohospodárstva a vidieka v rámci zložky V IPA. 6. ĎALšÍ VÝVOJ Hoci sa všetky programy Sapard uskutočnili, konečné zostatky ôsmich nových členských štátov sa zaplatili alebo vymohli a Komisii boli doručené žiadosti o konečné zostatky v prípade Bulharska, Rumunska a Chorvátska, vykonávajú sa činnosti a akcie súvisiace s programom Sapard po roku 2009, pričom stojí za to spomenúť niektoré z nich: - konečný zostatok v prípade bulharských, rumunských a chorvátskych programov Sapard sa môže zaplatiť v súlade s článkom 9 nariadenia (ES) č. 248/2007 z 8. marca 2007, iba vtedy, ak - bol Komisii predložený overený výkaz výdavkov, - bola Komisii predložená záverečná správa o vykonaní programu a keď bola schválená Komisiou, - bolo prijaté rozhodnutie o overení účtovnej závierky. - podľa viacročnej dohody o financovaní musí osem prijímajúcich krajín Sapard, ktoré sa stali členskými štátmi v roku 2004, musia počas piatich rokov po konečnej platbe projektu skontrolovať, že projekty neprešli podstatnou zmenou, a evidovať dlhy v účtovnej knihe dlžníka dovtedy, kým sa nevymôžu alebo neodpíšu všetky dlhy na konci druhého roka po ich registrácii. Spätne získané a odpísané sumy sa oznamujú Komisii a podliehajú vymáhaniu Komisiou. V tejto súvislosti bol medzi Komisiou a ôsmimi krajinami, v prípade ktorých už bol vyplatený konečný zostatok, stanovený postup predkladania výročných správ. 7. ZÁVERY A HODNOTENIE DOSIAHNUTIA CIEľOV Hodnotenie celkového dosahu nástroja Sapard v desiatich prijímajúcich krajinách, pokiaľ ide o jeho ciele, bolo podrobne opísané v predchádzajúcich výročných správach programu Sapard. Vo všeobecnosti sa zistilo, že rôzne opatrenia financované v rámci programu Sapard prispievajú k trvalo udržateľnému hospodárskemu rozvoju, zlepšeniu životného prostredia a životných podmienok, infraštruktúry vidieka a vytváraniu pracovných miest vo vidieckych oblastiach. Investície do poľnohospodárskych podnikov a potravinárskeho priemyslu pomohli poľnohospodárskemu sektoru pripraviť sa na pristúpenie k EÚ a prispeli najmä k dosiahnutiu noriem EÚ. Skúsenosti získané počas vykonávania opatrení programu Sapard a vytvorenie nevyhnutných implementačných štruktúr sa využili v období po pristúpení v priebehu prípravy programov rozvoja vidieka financovaných v rámci Európskeho poľnohospodárskeho fondu pre rozvoj vidieka a Európskeho poľnohospodárskeho záručného fondu, ako aj pri príprave chorvátskeho programu IPARD. V roku 2009 sa hodnotenia ex-post uskutočnili so zreteľom na osem už uzatvorených programov. Stručne povedané, tieto hodnotenia ukázali, že predvstupové finančné prostriedky programu Sapard použité na opatrenia spojené s investíciami do poľnohospodárstva a spracovania boli pomerne účinné, pričom prispeli ku konkurencieschopnosti a príjmom skôr na úrovni jednotlivých príjemcov ako na úrovni sektora, na ktorej boli dosahy mierne v dôsledku obmedzenia rozpočtu programu Sapard. Ukazuje sa, že dosahy na vidiecke hospodárstvo sú významné na úrovni miestneho mikrospoločenstva. Pomerne malý rozpočet, ktorý je k dispozícii, zabránil tomu, aby mal program Sapard väčší vplyv na regionálnej a celoštátnej úrovni. V dôsledku malého podielu rozpočtu v prípade opatrenia „Diverzifikácia hospodárskych činností“ program Sapard neviedol k výraznému zníženiu závislosti od poľnohospodárstva vo vidieckych oblastiach. Hodnotenia potvrdili aj pozitívne dosahy programu Sapard na vytvorenie inštitucionálnych štruktúr na riadenie a kontrolu finančných prostriedkov EÚ, vytvorenie pracovných miest a udržanie pracovných miest, technologickú modernizáciu a nepriamo na zavedenie technológií, ktoré sú šetrné k životnému prostrediu. Ukončenie horizontálneho hodnotenia prostredníctvom súhrnnej správy z hodnotení ex post ôsmich už ukončených programov je naplánované na druhý polrok 2010. Po ukončení a ex-post hodnotení programov v Bulharsku, Rumunsku a Chorvátsku sa uskutoční podobné hodnotenie. [1] Pozri prílohu A. [2] Česká republika (CZ), Estónsko (EE), Litva (LT), Lotyšsko (LV), Maďarsko (HU), Poľsko (PL), Slovensko (SK), Slovinsko (SI). [3] Zálohové a kompenzačné platby. [4] Informácie o finančnej realizácii za jednotlivé krajiny sú uvedené v tabuľke 3 v prílohe A. [5] Počty zmluvne uzatvorených projektov a platieb konečným príjemcom za jednotlivé krajiny sú uvedené v prílohe B. [6] Informácie o vykonávaní v prípade Rumunska, Bulharska a Chorvátska sú uvedené v prílohe C. [7] Pozri prílohu D. [8] Pozri prílohu E. [9] Pozri prílohu F. Údaje sa týkajú iba troch vykazovaných štvrťrokov roku 2009.